શ્રી વ્યાસે ઉમેર્યું કે, આંતરરાષ્ટ્રીય કક્ષાની આ યુનિવર્સિટીમાં પાંચ અભ્યાસક્રમોથી શરૂઆત કરી હતી. આજે ૩૫ જેટલા અભ્યાસક્રમો યુનિવર્સિટીમાં ચાલી રહ્યા છે. ગુણવત્તાયુક્ત શિક્ષણને પ્રાધાન્ય આપીને યુનિવર્સિટીએ વિશ્વસ્તરે નામના મેળવી છે, જેના પરિણામે દેશ-વિદેશ તથા વિવિધ રાજ્યોની ગુના સંશોધન સંસ્થાઓના નમૂના પરીક્ષણ માટે તેમજ પોલીસ અધિકારીઓને તાલીમબદ્ધ કરવાના ભગીરથ કાર્યો થઇ રહ્યા છે. તેમણે ઉમેર્યું કે, સંશોધન, શિક્ષણ, તાલીમ અને કન્સલ્ટન્સીના ચાર ક્ષેત્રે ખાસ ધ્યાન કેન્દ્રીત કરીને અભ્યાસક્રમોની પસંદગી સહિત તાલીમ પૂરી પાડવામાં આવે છે. તેમણે કહ્યું કે, યુનિવર્સિટી ખાતે એશિયાની સૌ પ્રથમ બેલેસ્ટીક રીસર્ચ સેન્ટર પણ શરૂ કરાયું છે.